Samninganefndir skandinavíska flugfélagsins SAS, og flugmanna félagsins, hafa undirritað nýjan kjarasamning, eftir 15 daga verkfall. Samningamenn flugmanna fengu það í gegn að 450 flugmenn verða ráðnir til starfa hjá félaginu á ný, eftir að hafa verið sagt upp í faraldrinum.
Samninganefndirnar hafa setið maraþon fundi marga daga í röð, til þess að reyna að leysa úr deilum flugmanna og SAS.
Snemma í gærkvöld tilkynnti einn samningamanna SAS að samkomulag væri í höfn, en aðeins ætti eftir að klára nokkur smáatriði og undirrita svo samninginn formlega. Samskiptastjóri flugfélagsins áréttaði það við sænska ríkisútvarpið og sagði að málinu væri ekki lokið fyrr en samningar væru undirritaðir, og það væru þeir ekki.
Fréttamenn norrænu ríkismiðlana biðu því átekta fyrir utan fundarstað nefndanna í Stokkhólmi fram yfir miðnætti, þar sem Anko van der Werf, forstjóri SAS, tilkynnti þeim á öðrum tímanum í nótt að verkfallinu væri lokið og samningar undirritaðir. Hann sagðist fagna því að geta loks hafið eðlilega starfsemi á ný og sagði það miður hve margir farþegar hefðu fundið fyrir verkfallinu.
Í fréttatilkynningu frá flugmönnum félagsins segir þeir hafi náð mörgum mjög mikilvægum málum í gegn. Þar sé efst á blaði að þeim 450 flugmönnum sem sagt var upp störfum þegar heimsfaraldurinn skall á, hefur verið lofuð endurráðning. Einnig verði það mikil kjarabót að samningurinn gildi bæði fyrir aðalfyrirtækið SAS, sem og dótturfyrirtækin SAS connect og SAS link, en þar höfðu flugmenn verið ráðnir inn á lægri launum.
Þrátt fyrir að verkfallinu sé lokið, mun það líklega taka nokkra daga að koma starfsemi SAS í eðlilegt horf á ný, en 112 flugferðum sem áttu að fara fram í dag hafði þegar verið aflýst.